רועי יוסף

רועי יוסף (נולד ב־13 ביולי 1993) הוא מחזאי, במאי ויוצר תיאטרון ישראלי. זוכה פרס שר התרבות לשימור ולטיפוח תרבויות ישראל ע"ש יצחק נבון לשנת 2025, פרס רוזנבלום לאמנויות הבמה לשנת 2024 כאמן בעל הישגים מבטיחים, פרס שולמית אלוני לשנת 2025 ופרס קיפוד הזהב לשנת 2022 בקטגוריית "מחזאי השנה" ובפרס קיפוד הזהב לשנת 2025 בקטגוריות "הצגת השנה" ו"שפת הבמה". בשנת 2025 מחזהו "שורה: מלאכת זיהוי חיים" יצא לאור בפרדס הוצאה לאור ותורגם לשפות נוספות.

יוסף משמש כמרצה לבימוי בבית הספר לאמנויות הבמה של מכללת סמינר הקיבוצים ובסל"ה - הסטודיו לאמנויות התיאטרון מיסודו של יורם לוינשטיין.

 ביוגרפיה 
רועי יוסף נולד וגדל ברמת גן ולמד בתיכון בליך במגמת תיאטרון. בשירותו הצבאי שירת במשטרה צבאית חוקרת, נושא החוזר במחזותיו. יוסף הוא דוקטורנט בתוכנית ללימודי פרשנות ותרבות באוניברסיטת בר-אילן ובוגר לימודי בימוי בבית הספר לאמנויות הבמה של סמינר הקיבוצים. כמו כן, יוסף הוא בוגר פרויקט ״נקודת קצה״ של תיאטרון נוצר וקבוצת סמרטוט (2021), ובוגר תוכנית "נקודת פתיחה 8" של קבוצת עבודה לפיתוח מחזות.

בשנת 2026 זכה במלגת שהות (Fellowship) בת שלושה חודשים בטירת ויפרסדורף (Schloss Wiepersdorf) שבברנדנבורג, גרמניה, מטעם קרן התרבות של ברנדנבורג.

יצירותיו של יוסף משתייכות לז'אנר התיאטרון הדוקומנטרי תוך שימוש בכלים של אתנוגרפיה ואלמנטים אוטוביוגרפיים.

 פרסים והוקרה 
 פרס קיפוד הזהב (2022) – מחזה השנה, על המחזה פרט לכך, לא אירע דבר.
 פרס רוזנבלום לאמנויות הבמה (2024) – אמן בעל הישגים מבטיחים.
 פרס קיפוד הזהב (2025) – ארבעה פרסים על ההצגה שורה: מלאכת זיהוי חיים, בהם פרס הצגת השנה.
 פרס שולמית אלוני (2025).
 פרס שר התרבות לשימור ולטיפוח תרבויות ישראל ע"ש יצחק נבון (2025) על ״תרומתו הייחודית לפיתוח התיאטרון הדוקומנטרי בישראל״.

 עבודות 
מחזות מקוריים
שורה: מלאכת זיהוי חיים
250px|ממוזער|שמאל|מתוך ההצגה "שורה", צילום: אפרת מזור
המחזה שורה: מלאכת זיהוי חיים מבוסס על שירות המילואים של יוסף לאחר טבח 7 באוקטובר. יוסף השתתף כחוקר מצ"ח במשימת זיהוי החללים במחנה שורה, ובמקביל לתפקידו תיעד את דבריהם של חיילים, חיילות ואנשי מקצוע נוספים. על בסיס חומרי תיעוד אלה חיבר את המחזה. ההצגה עלתה בבכורה בפסטיבל ישראל 2024 בשיתוף עם תיאטרון תמונע, ובתפקיד הראשי מופיע השחקן שחר נץ. ההצגה מוצגת באופן קבוע בתיאטרון תמונע. עם עליית ההצגה פורסמה ביקורת מאת ננו שבתאי בעיתון הארץ, אשר שיבחה את הממד האנושי והאמנותי של היצירה. שבתאי כתבה: ״הדבר הגדול ב׳שורה׳, מעבר למתואר, הוא היותה מחוברת לחיים... זו הצגה מרפאת נפש.״

בשנת 2025 זכתה ההצגה בארבעה מפרסי קיפוד הזהב, ובהם פרס "הצגת השנה", "שפת הבמה", "שחקן ראשי" (שחר נץ) ו"שחקן משנה" (מוראד חסן). באותה שנה זכתה היצירה גם בפרס שולמית אלוני. בנימוקי השופטים צוין כי היא מהווה “מסמך דוקומנטרי המרחיב את המבט על המציאות ומפגין יכולת ליצור מתוך קושי וכאב”, וכי העבודה “מעוררת בחברה חמלה ואהבת אדם.”

המחזה ראה אור בשנת 2025 בהוצאת פרדס, בשיתוף עם הוצאת "ת״מ: תמונע מחזות". המהדורה כוללת מבוא מאת המחזאי מעין אבן ומסה מאת יוסף בשם "היות בינות הדברים: על הפרויקט הדוקומנטרי בתיאטרון".. בעיתון הארץ תואר הספר על ידי המבקר אבשלום חלוץ כ"מחזה החשוב ביותר שנכתב עד כה על אירועי 7 באוקטובר".

פרט לכך, לא אירע דבר
ממוזער|מתוך: ״פרט לכך, לא אירע דבר.״, צילום: אורי רובינשטיין
המחזה פרט לכך, לא אירע דבר נכתב בשיתוף עם נעה נשיא, הועלה ב-2021 בתיאטרון נוצר והציג לאורך השנים 2022–2023 בתיאטרון תמונע כאשר לצד יוסף שיחק השחקן אסף שורק. המחזה מבוסס על אירוע הריגתו של מחמד קדיח', תושב פלסטיני בן 63, שהחזיק דגל לבן כשנורה במהלך מבצא צוק איתן. יוסף עצמו היה החוקר אשר טיפל בתיק החקירה במהלך שירותו הצבאי, והמחזה כולל מסמכים מקוריים מתוך תיק החקירה. בשנת 2022 זכה המחזה בפרס "מחזה השנה" של קיפוד הזהב. ב-2023 המחזה הוצג בפסטיבל הבינלאומי לתיאטרון בסיביו, רומניה.

בוקר טוב קיפוד
"בוקר טוב קיפוד" הוא מחזה הביכורים של יוסף, המבוסס על הקשר הזוגי שלו ושל בן זוגו, יובל. המחזה עלה בבימויו של יוסף בתיאטרון תמונע בתל אביב ושם הוא מציג החל משנת 2019. בהצגה משחקים טל וניג ושחף ברגר והדרמטורג הוא מעין אבן. מבקרת התיאטרון של עיתון הארץ, ננו שבתאי, כתבה עליה: "אני ממליצה עליה, בזכות הרגש שהיא מביעה והרגישות האנושית הגדולה שבה, הקשבה וביטוי של ניואנסים, איכות נדירה בעולם צעקני ומוחצן."

עבודות בימוי
כבמאי, ביים יוסף את המחזה "דמות בשעת זמן" מאת המחזאית גל צ'פסקי כפרויקט "הפקת בוגר" ב-2023 בתיאטרון אחד העם של סמינר הקיבוצים, בניהולו האמנותי של יחזקאל לזרוב, וכן את המחזה הקצר "מיטה" מאת המחזאית ליאור סרוסי, אשר עלה במסגרת פסטיבל "דרמה קווין" של תיאטרון המשולש בתיאטרון הבימה ב-2022.

מיצגים
יוסף יצר מספר מופעי פרפורמנס:
"הֶעָבָר – אַיִן" - אודיו גייד (מדריך שמע) שכתב וביצע יוסף במסגרת סדרת מדריכי שמע שיזם ואצר ג'ייסון דנינו-הולט עבור פסטיבל "אוהבים אמנות. עושים אמנות" 2025 בנמל יפו.
"אאוטינג | מוציאות את הארכיון מהארון" - מופע אשר יצר יוסף יחד עם נעה נשיא בארכיון בית אריאלה במסגרת פסטיבל זאתרבות 2022
"זכרונות לברכה" - מופע אשר יצר יוסף בשיתוף עם אמיר אשד-ליברמן בתיאטרון הבית ב-2022. המופע הוגדר על ידי היוצרים כ"טקס שריפת חפצים המתבסס על עיקרון שימור החומר"
"למות בבת אחת" -  מיצב סאונד מאת המוזיקאי יובל וילנר אשר בוים על ידי יוסף בבית רומנו ב-2021.

בנוסף, החל משנת 2023 מדבב יוסף את דמותו של צ'רלי ספרינגס, המשוחק על ידי ג'ו לוק בסדרת הנעורים הלהט"בית הבריטית "עוצר נשימה" (Heartstopper) שפותחה עבור נטפליקס.

 קישורים חיצוניים 

 עמוד המחזאי של רועי יוסף, באתר מחזאי ישראל
 שורה: מלאכת זיהוי חיים באתר הוצאת פרדס
 עמוד המשתתף של רועי יוסף באתר טירת ויפרסדורף
 ״מתיאטרון תיעודי לתיאטרון מתעד״ מאמר מאת רועי יוסף, בתוך: הקיר החמישי – עלון המחזאות הישראלית, גיליון 14: מחזאות דוקומנטרית




 רועי יוסף, לבחון על הבמה את מנגנון השפה האינטימית של זוג, ראיון עם רועי יוסף על ההצגה "בוקר טוב קיפוד", באתר WDG, 28 בפברואר 2020




 נועה שדה, חוויה נדירה בתיאטרון נוצר, ביקורת על ההצגה "פרט לכך, לא אירע דבר", באתר הבמה, 18 במאי 2022

 הערות שוליים 

קטגוריה:מחזאים ישראלים
קטגוריה:במאים ישראלים
קטגוריה:זוכי פרס קיפוד הזהב
קטגוריה:זוכי פרס רוזנבלום
קטגוריה:בוגרי סמינר הקיבוצים: הוראה ובימוי תיאטרון
קטגוריה:בוגרי תיכון בליך
קטגוריה:ישראלים שנולדו ב-1993